ตลาดหุ้นเอเชียปรับตัวลงบ่ายนี้ จับตาข้อมูลเศรษฐกิจสหรัฐ
ตลาดหุ้นเอเชียส่วนใหญ่อ่อนตัวลงในการซื้อขายช่วงบ่ายวันนี้ เนื่องจากข้อมูลเศรษฐกิจจีนที่ได้มีการเปิดเผยเมื่อวานนี้ ได้ส่งสัญญาณชะลอตัวลง 
4 ส.ค. 2558

ผู้สื่อข่าวรายงานว่า ตลาดหุ้นเอเชียส่วนใหญ่อ่อนตัวลงในการซื้อขายช่วงบ่ายวันนี้ เนื่องจากข้อมูลเศรษฐกิจจีนที่ได้มีการเปิดเผยเมื่อวานนี้ ได้ส่งสัญญาณชะลอตัวลง รวมทั้งราคาสินค้าโภคภัณฑ์ที่อ่อนตัวลง ในขณะที่นักลงทุนจับตาการเปิดเผยข้อมูลด้านแรงงานของสหรัฐ เพื่อใช้ประกอบการพิจารณาแนวโน้มการปรับขึ้นอัตราดอกเบี้ยของธนาคารกลางสหรัฐ
โดยดัชนี HSI ตลาดหุ้นฮ่องกงปิดภาคเช้าที่ 24,378.83 จุด ลดลง 32.59 จุด, -0.13% ดัชนี FBMKLCI ตลาดหุ้นมาเลเซียปิดภาคเช้าที่ 1,725.90 จุด ลดลง 18.29 จุด, -1.05% ดัชนีเซี่ยงไฮ้คอมโพสิตปิดภาคเช้าพุ่ง 1.3% แตะ 3,671.49
สำหรับข้อมูลเศรษฐกิจที่ได้มีการเผยแพร่ในวันนี้ ได้แก่ ดัชนีราคาผู้บริโภค (CPI) ของเกาหลีใต้ในเดือนก.ค.ปรับตัวขึ้น 0.7% จากหนึ่งปีก่อน ซึ่งเป็นการเพิ่มขึ้นไม่ถึง 1% ติดต่อกันเป็นเดือนที่ 8
ทั้งนี้ ราคาผู้บริโภคเกาหลีใต้เคยตกลงต่ำกว่าระดับ 1% ในเดือนธ.ค. 2557 และเคลื่อนไหวที่ระดับต่ำกว่า 1% มาเป็นเวลาติดกัน 8 เดือน
ขณะที่ทางการจีนได้ประกาศกฎระเบียบใหม่ที่กำหนดข้อจำกัดในการขายชอร์ตเซลหุ้น ซึ่งจะสกัดการซื้อขายเก็งกำไรในระยะสั้น โดยนับเป็นมาตรการล่าสุดของทางการจีนที่มีวัตถุประสงค์เพื่อสร้างเสถียรภาพแก่ตลาดหุ้นจีน
หลังตลาดปิดทำการเมื่อวานนี้ ตลาดหุ้นเซี่ยงไฮ้และตลาดหุ้นเสิ่นเจิ้นได้ออกแถลงการณ์ที่ระบุว่า นักลงทุนที่ขายหุ้นต้องรอเป็นเวลา 1 วันจึงจะสามารถซื้อคืนโพสิชัน
สหรัฐจะเปิดเผยข้อมูลจำนวนผู้ขอรับสวัสดิการว่างงานครั้งแรกรายสัปดาห์ ในวันพฤหัสบดีนี้ และจะเปิดเผยตัวเลขจ้างงานนอกภาคการเกษตรเดือนก.ค.ในวันศุกร์
 